Γνῶσις

## **Történelem**

Helesztén története az ősidőkbe vész, pontosan máig sem tudja senki, mikor és hogyan kezdődött el az itt élők története. Annyi biztos, hogy a sziget lakosai -a heltének- mindig is szoros kapcsolatot ápoltak a tengerrel, a *végeláthatatlan sós víz*, ahogy a tengert nyelvükön hívják, kultúrájuknak és mindennapjaiknak központi elemét képezte és képezi a mai napig.

Az heltének első írásos emlékei valaha 3000 évvel ezelőttre nyúltak vissza. Szigetre érkezésüket mindig is homály fedte, ám a legendák szerint egy ősi és hatalmas birodalom bukásának túlélői alapították első városállamaikat, a polisztokat. Sajátos, egyedi építészetük, zenéjük és fejlett kultúrájuk, valamint erős kereskedővágyuk miatt a polisztok népei hamarosan kiváltották a kontinens lakóinak tiszteletét, s békés, kölcsönös tiszteleten alapuló viszonyt alakítottak ki egymással.

Helesztia kezdetben nem volt egységes, sokkal inkább számos városállam laza, vallási és kulturális egységtudaton alapuló szövetségének lehetett tekinteni, melyet ugyanakkor mindig is gyakran terheltek belső ellentétek, s az egyég leginkább csak esetleges külső támadókkal szemben mutatkozott meg. A főbb poliszok erőviszonyai évezredeken át jobbára változatlanok maradtak, a de facto vezető szerepében Attenia, Tébattaia, Sapartataia, Makedontia, Pireusztia gyakran váltották egymást. Tudjuk, hogy minden tizedik évben a poliszokat összefogó vallási és kulturális összheltén eseményt tartottak, ám ennek mibenlétét homály fedi.

### **A kataklizma**

Mindazonáltal az ősi múltról mára gyakorlatilag semmilyen információval sem rendelkezünk. A virágzó és minden szempontból roppant fejlett heltének szinteösszes vívmánya elpusztult egy óriási kataklizmában nagyjából 100 éve, s ez csak részben függött össze a Birodalom hódításaival, lévén Helesztia egy sziget, s a hajózásról évezredes tudást felhalmozó népet a tengerről eddig még sohasem hódították meg. A kataklizma (helténül *armagedton*) következtében elpusztult minden vallási épület, eltűnt minden történelemről tudósító irat és kőtábla, az írástudókat szinte kivétel nélkül lemészárolták, a papokat pedig szó szerint kivétel nélkül. A népesség megtizedelődött egy rejtélyes betegség következtében, így a lakosság 80%-a, zömében idősek, elpusztult. A filozófusok, művészek, költők, szobrászok, lantművészek, énekesek, színészek, drámaírók és megannyi tehetség, akit e föld szült s akik addig messzeföldön híres alkotásokkal hívták ki az örökkévalóság szellemét, egyszerűen eltűntek, s ma már csak annyit lehet tudni, hogy valaha léteztek- erre azonban néhány tárgyi emléken és szájhagyomány útján terjedő legendán kívül semmilyen bizonyíték nincsen.

A kataklizmában odavesztek az ősi tekercsek, a valaha hatalmas könyvtárakat kifosztották majd felgyújtották, a szobrokat ledöntötték és színházak köveit elhordták. A nép, mely évezredek tudását őrizte, pillanatok alatt elfelejtett mindent.

## **A modern Helesztén**

Helesztén lakói előtt jóformán csak annak elmúlt 100 éve ismert. A kataklizma utáni idők a lassú újjáépítésről és az élet normalizálásáról, a károk kijavításáról és a Birodalom támadásától való folyamatos rettegésről szóltak. A járvány különösen a városokat súlytotta, így az élet elsősorban vidéken szerveződött újjá s innen hódította vissza a szigetet. Az elnéptelenedett, rombadőlt polisztokat lehetetlen volt teljesen újjáépíteni, annyi tudás veszett oda az armageddon során. A hajdan hatalmas városok így jobbára még mindig csak árnyai egykori önmaguknak, leszámítva talán Atteniát, ahol a pusztítás egyedülálló módon jelentősen kisebb tárgyi pusztítást végzett (a népesség ugyanakkor lényegében innen is eltűnt).

Az újjáépítés organikus módon történt. Senki sem érti, s máig megfejtetlen rejtély, ám az összeomlás nem teljes feldarabolódáshoz, hanem meglepően gyors egységesüléshez vezetett. A szigeten teljesen természetes módon kialakult egy új rendszer, melynek központja Attenia lett, s amely egyre inkább egy hagyományis centralizált államhoz kezdett hasonlítani. Nagyjából két nemzedékkel ezelőtt letisztult az új rendszer, melynek értelmében a főhatalom Attenia kormányzójának kezében van, vagyis az Attenia felnőtt férfi lakossága által ősi szokás szerint titkos szavazással megválasztott sztratégosz egyben Helesztén sztratégosza is, úgynevezett magna sztrategaia.

## Államszervezet

Főváros: Attenia

Az államigazgatás központja Attenia. A mindenkori kormányzat székhelye a kataklizmát legjobban átvészelő polisztban rendezkedett be, minden fontos döntés itt születik meg.

Magna sztrategaia: Periklész Attenaiosz

A fősztratégosz első az egyenlők között, feladata a sztratégoszok vezetése, a népgyűlések határozatainak végrehajtása és Helesztén megvédelmezése. 2 évente választják népgyűlés által, titkos cserépszavazással.

Atteniai népgyűlés: a fő döntéshozó szerv, határozatát nem lehet felülírni, legfeljebb egy új népgyűléssel. Minden nagykorú atteniai férfi kötelezően részt vesz rajta, a kimaradókat általános megvetés övezi.

Tízek tanácsa: 10 legalább harminc éves sztratégosz, akiket minden esetben a nép választ. Gyakorlatilag a kormány szerepét látják el, vezetőjük a fősztratégosz.

Poliszt tanácsok: a polisztok saját tanácsokkal, kormányzattal és lokális népgyűlésekkel rendelkeznek, belső ügyeiket önállóan rendezik és ebbe a központi kormányzatnak beleszólása nincs, ugyanakkor minden poliszt köteles saját hadsereget fenntartani, amit adott esetben a kormányzat hívására a közös lobogó alatt felvonultat.